Forbrugerne må regne med dyrere kartofler, efter at plagerne i år er pøset ned over kartoffelavlerne.  Alt for megen regn har både sat fut i spredningen af smitsom skimmelsyge og samtidig forhindret landmændene i at komme i markerne for at sprøjte for den. Kartoffelavler sætter penge til på situationen. Hvor store de samlede tab bliver, er for tidligt at sige, da de lokale variationer er meget store. De lave kartoffelegne som Vildmosen i Nordjylland og Lammefjorden på Sjælland er de hårdest prøvede. Kartoffelavler Aage Christensen i Vildmosen forventer da også at tabe mellem en halv og en hel mio. kr. på årets våde kartofler. - Høsten er mere end halveret. Så nu håber vi, at den slutter hurtigt, så vi kan få lov at starte forfra, siger han til P4 Nordjylland. Oveni betyder den dyngvåde jord, at mange kartofler i lave områder går til eller får en dårlig kvalitet, så de ikke kan holde sig.  /ritzau/

Referat:
Bliver vejret ikke bedre bliver det også svært for kartoflerne at overvintre